Battaggia da Meloia
A battaggia da Meloia, combatua tra o 6 e o 7 d'agosto do 1284 tra a flotta pizaña do poistæ Mooxin e o conte Ugoin e quella zeneize de Oberto Doia e Beneito Zaccaia, a se concruze co-ina sciacante vitoia de Zena, ch'a feççe dexemia prexonê, mentre 20 galee do conte Ugoin ariescin a repâ torna into Porto Pizan.
A fu a ciu cruenta e decixiva de battagge navæ combattue tra e doe repubbriche de Zena e de Piza, inta secolâ lotta pe o domiñio do Tirren.
Antefæti[Càngia | modifica wikitesto]
Inte l'anno 1284, dúando za da-o 1282 a guæra tra e doe çittæ, riavertose a caoza da rebellion a Zena do zuxe Cinarca, fætose vassallo de Piza, fu compio da-e doe parte di importanti preparativi navæ. Za un violentiscimo scontro o l'ea avvegnúo inti ægoe de Sardegna, a Taoæa, tra Enrico de Mai, capitan da scorta d'un ricco convóio zeneize, e un'armâ pizaña a-i ordini de Guido Zaccia, co-a perdia de dexe galee pizañe (arvî). Poco doppo i Zeneixi, a-i ordi de Beneito Zaccaja, bloccon o porto de Piza; ma approfittando de una momentannia assença da squaddra de blocco, tutta l'armâ pizaña, forte de 72 galee (segondo di âtre fonte 75), a sciortì a-o largo a-i ordeni do poistæ, o veneçian Albertin Mooxin, co-o propoxito d'impedî a conzonçion da squaddra do Zacaia con un'âtra de 52 galee che s'armava de sprescia a Zena a-i ordini de Oberto Doia. O Mooxin o condusse l'armâ inti ægoe de Zena, scheandose a desfia ape' do porto (31 luggio); ma o sorvezonze do Zaccaia o costrenzette o poistæ de Piza a allontanâse pe no êse preizo tra mezo e doe squaddre nemighe.
A-a so votta i Zeneixi scorin i Pizen, che, doppo avei vortezao verso cao Corso, ean tornæ a Porto Pizan.
Pe attiâ i nemixi a-a bataggia, o Doia o ricorse a un stratagemma, e ço è, o l'ordinò a-o Zaccaia de caâ e veie e i ærboi e d'ascondise co-ina parte de l'armâ (foscia presso Monteneigro de Livorno): scicché, contao e veje nemighe e vistele ben infeioî de numero a-e so, o Mooxin o deliviò d'açetâ o combattimento, e o sciortì da-o Porto Pizan dirizzendo verso o nemigo.
O scontro[Càngia | modifica wikitesto]
A battaggia a l'avvègne o 6 d'agosto vexin a-e secche da Meloia, e da primma a parse voze a favô di Pisen, che con 102 tra galee e nave menoî ean ben superioî a-e 60 do Doia, e appoggiæ a-e secche presentavan un aspetto formidabile. Ma a un tratto ecca avançâse contra a formaçion pizaña a squaddra do Zaccaia, ch'a dava a-i Zeneixi, se no a superioritæ do nummero, o vantaggio da sorpreiza. L'ea zœumoæ pe i Pizen troppo tardi pe retiâse e evitâ l'ingœuggimento de uña di ae, comandâ da Andrioto Saraxin. Se scombatte' a-a despiâ, no ciu pe a vittoia, ma pe a sarveçça. Quande o Zaccaia con doe galee acobbiæ, fra e quæ l'ea teizo una grossa cadeña, o vègne a investî a capitaña pizaña, troncandoghe de netto a-o primmo urto o stendardo gianco co l'inmaggine da Vergine, a linnia pizaña a començò a stocâse; da pœu, doppo 'na despiâ rescistença, ghe fu a rotta e incomençò l'inseguimento e o straggio. Solo l'aa scinistra, graçie a l'abilitæ e a-a prudença de Ugoin da Ghiardesca, ch'o a comandava, a poette mettise in sarvo, repando into porto e conservando coscì a Piza una parte de so forçe navæ, circa vinti galee. Di âtre, comme dixe l'inscriçion apposta in sci-a faciata de S. Mattê, gexa di Doia, 33 fun preize, 7 affondæ. E perdie di Pizen fun de circa 5000 morti e, segondo l'inscriçion, de 9272 prexonê[1]. Tra liatri o poistæ Moroxin, Lotto, figgio de Ugoin, pe no parlâ do fræ Rusteghello ch'o l'aviæ agiutao o Marco Polo a scrive o "Milion". E perdie zeneize ascì fun ben grave; ma mentre Piza sença retæra a no poeiva ciu repigiâse e, circondâ com'a l'ea da di feroxi nemixi (Lucca, Seña, Firençe), a l'ea destinâ irremediabilmente a perde libertæ e dominnio, Zena, avendo inte doe Rivee un'inezaoribile riserva d'ommi, a poe' ben fîto repaâ a-i vœui.
Conseguençe[Càngia | modifica wikitesto]
A guæra a se rebelò e a paxe a fu firmâ solo che o 15 arvî 1288. E condiçioin ean duiscime: i Pizen renonçiavan a-a Corsega, a-a Sardegna e a San Zane d'Acri; de ciu gh'aivan da versâ un'indenitæ pe quelli tempi enorme, a garançia da quæ cedeivan l'Elba. E claozoe no fun però respétæ e a guæra a repigiò. Zena a l'alestì 120 galee a-o comando de Corado Doia, ch'o sarpò o 23 agosto 1290 pe zonze pochi giorni doppo denanti Porto Pizan. Lucca, alliâ de Zena, a l'attaccava da tæra e a l'aiva ravaxao Livorno e tutta a campagna. I Zeneixi penetron into porto e destrussan e tore de difeiza, impin de magœu a foxe de l'Arno, stocon e pezante cadeñe de sbaramento e se-e porton via a tocchi pe distribuile e mettile in mostra appeize a varrie gexe, porte e palaççi da çitæ.
Segondo a tradiçion o ferâ Carlo (o "Chiarlo") Noxao (de Portoia o de Roiœu) o fu quello chi ebbe l'idea de aççende di fœughi sott'a-e cheñe de mainea che, ina votta affogæ, se stocchessan co l'asbrio de galee che gh'anavan adosso. Tanto fu l'orgœuggio de l'arte di ferræ de Zena che, quand'o moì, pe tantiscimi anni i so coleghi ghe feççan dî 'na messa in San Scisto e una lappide de marmao a fu miagiâ insci-a so caza, insci-o canto tra Vico drito Pontexello e o Borgo di Lanê[2] (demolio inti anni '30 do '900. Queste cadeñe fun da pœu restituie a Piza into 1860 in segno de riconciliaçion in ócaxon de l'unitæ d'Itallia, a parte doe magge ch'en ancon a Monegia[3]).
Di dexemia prexonê pizen che fun portæ a Zena ne tornò inderê un migiâ, tutti i atri moin e fun assotterræ into Campo Pizan.
A paxe definitiva tra Zena e Piza a fu firmâ o 13 d'agosto do 1300.
Bibliografia[Càngia | modifica wikitesto]
Notte[Càngia | modifica wikitesto]
- ↑ tanti che nascette o moddo de dî: "Se ti vœu vedde Pisa vanni a Zena".
- ↑ www.francobampi.it
- ↑ www.francobampi.it "Maglie delle Catene di Porto Pisano a Moneglia"
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn zho_Hant lij_Latn